











Prijedlog
POSLOVNIK O RADU IZBORNE SKUPŠTINE

HRVATSKOG SAVEZA UDRUGA INVALIDA RADA

I. OPĆE ODREDBE

Članak 1.

Ovim se Poslovnikom regulira način rada Izborne skupštine Hrvatskog saveza udruga invalida rada (u daljnjem tekstu Skupština) dana 25. lipnja 2024. godine.
Članak 2.

Rad Skupštine je javan.

Članak 3.

Odredbe ovog Poslovnika obvezne su za sve sudionike u radu Skupštine.

Članak 4.

Skupštinu sačinjava po jedan zastupnik svake temeljne udruge. Na svakih daljnjih tisuću članova također bira po jednog zasupnika u Skupštinu. Sukladno odredbama Statuta čl.23., u sastav Skupštine biraju se i do 3 (tri) zastupnika izvan udruga koji svojim radom pridonose kvaliteti življenja invalida rada, a na prijedlog Predsjedništva HSUIR-a.

Članak 5.

Svaki zastupnik Skupštine ima pravo i dužnost sudjelovati u radu Skupštine i odlučivati o pitanjima koja su na Dnevnom redu.

Članak 6.

Osobe koje nisu izabrani zastupnici, a pozvane su na Skupštinu imaju pravo sudjelovati u radu Skupštine, bez prava odlučivanja.

II. RAD SKUPŠTINE

Članak 7.

Predsjednik Hrvatskog saveza udruga invalida rada otvara Skupštinu i predlaže Radno predsjedništvo od 3 (tri) člana, koje iz svog sastava bira osobu koja predsjedava i rukovodi sjednicom Skupštine. Nakon izbora Radnog predsjedništva bira se zapisničar i dva supotpisnika zapisnika.

Članak 8.

Skupština bira Verifikacijsku komisiju koja se sastoji od 3 (tri) člana.

Članak 9.

Nakon izvješća Verifikacijske komisije o broju prisutnih zastupnika u odnosu na pozvane zastupnike (čl. 4. Poslovnika), radno predsjedništvo predlaže verifikaciju svih mandata za slijedeće 4. godine čl. 22. i 30 Statuta.

Članak 10.

Predsjednik Saveza bira se na Skupštini na prijedlog Predsjedništva odnosno na pismeni prijedlog najmanje 10 (deset) zastupnika.

Predsjednik na Skupštini predlaže kandidate za dopredsjednike, te kandidate za članove Predsjedništva i Nadzornog odbor. 

Članovi Skupštine imaju pravo proširiti ili mijenjati predloženu listu i u slučaju promjene pristupa se postupku utvrđivanja konačne liste kandidata za članove Predsjedništva i Nadzornog odbora.

Članak 11.

Odluke Skupštine pravovaljane su ako se za njih izjasni nad polovična većina prisutnih zastupnika.

Članak 12.

Radno predsjedništvo stavlja na raspravu i usvajanje prijedlog Poslovnika o radu Skupštine i proglašava ga usvojenim ukoliko se za isti izjasni više od polovine prisutnih zastupnika.

Članak 13.

Radno predsjedništvo stavlja na razmatranje prijedlog Dnevnog reda Skupštine.

Svaki zastupnik Skupštine ima pravo predložiti izmjenu i dopunu Dnevnog reda, uz obrazloženje svog prijedloga.

Nakon rasprave Skupština usvaja Dnevni red.

Članak 14.

Radno predsjedništvo stavlja na raspravu pojedinu točku Dnevnog reda. Sudionici Skupštine koji žele diskutirati o pojedinim točkama Dnevnog reda svoju diskusiju prijavljuju dizanjem ruke.

Prijavljeni za raspravu dobivaju riječ onim redom kako su se prijavili.

Sudionik u raspravi dužan je pridržavati se utvrđenog Dnevnog reda i može jedanput izlagati po jednom pitanju, izuzetno drugi put po odobrenju Radnog predsjedništva.

Vrijeme trajanja diskusije ograničava se na 5 minuta.

Članak 15.

Nakon rasprave zastupnici se glasovanjem izjašnjavaju po svakoj točki Dnevnog reda.

Glasovanje je javno i obavlja se dizanjem listića. Skupština može odlučiti da se o nekim pitanjima glasuje tajno.

Glasovanje se obavlja tako da se pozovu zastupnici da se dizanjem listića izjasne tko je “za” prijedlog, zatim tko je “protiv” prijedloga i na kraju tko se “suzdržava” od glasovanja.

Glasovanje se vrši redom predlaganja.

Članak 16.

Rezultat glasovanja zasnovan je na nad polovičnoj većini glasova prisutnih zastupnika, osim za izmjene Statuta za koje je potrebna dvotrećinska većina svih zastupnika u Skupštini.

Članak 17.

Radno predsjedništvo zaključuje rad Skupštine nakon konstatacije da je dnevni red iscrpljen.

III. ZAVRŠNE ODREDBE

Članak 18.

Pitanja koja nisu regulirana ovim Poslovnikom mogu se riješiti posebnom odlukom Skupštine.

Članak 19.

Ovaj Poslovnik stupa na snagu nakon što ga Skupština usvoji, a prestaje važiti nakon zaključenja rada Skupštine.

U Zagrebu, 25. lipanj  2024. god.

    Ante Štulić, ing.

